
Egy angyal ábrázolásos amulett Dabas-Templom-domb lelőhelyről és lehetséges párhuzamai.

Dabas Templom-domb lelőhelyen a 2020-as ásatási szezonban találtak egy középkori sír sírföldjében a feltárók egy bronz amulettet. Kopottsága miatt a rajta lévő ábrázolások nehezen kivehetőek voltak, ugyanakkor így is észlelhető az előlapi ábrázoláson az emberi, szárnyas alak valamilyen bottal a kezében. Dolgozatom szempontjából, mégis a hátlapi, amorf motívum az érdekes, mivel ez kizárja annak lehetőségét, hogy a megtalált tárgy idézőbillog legyen. Már a feltárók is rámutattak, hogy a Rusz felé, pontosabban az óorosz „змеевики”, vagyis „kígyófészek” amulettek irányába lehetne elindítani a kutatást.
Értekezésemben először is nagyon röviden áttekintem mik is az amulettek. A vallás és a mágia természetszerűleg összefonódott az ókori társadalmakban, és a mágikus gondolkodás átszőtte a mindennapi életet. A 4-5. századra a mágiával kapcsolatos emlékek már megjelentek irodalmi és filozófiai szövegekben is, az amulettek használata pedig teljesen általánossá vált.
A természetfeletti tudás és hatalom képviselőivel szemben azonban a kereszténység nem volt ennyire közömbös. A mágiát a 2. századi egyházatyák egyetemlegesen elítélték, és elutasítása általános maradt. Ugyanakkor azzal párhuzamosan, hogy a kereszténység mind szélesebb közösségek vallása lett, egyre több helyen kerültek be a helyi vallásos életbe olyan hagyományok, amelyek a korábbi pogány gyakorlathoz kötődtek, ilyen volt az óvó-védő amuletteknek a továbbélése is. A pogány formulák keresztény invokációval tovább éltek, apotropaikus funkciójuk azonban változatlan maradt.
Ezt követően taglalom az óorosz „kígyófészek” amulettek kutatását, a felállított tipológiákat, valamint a rajtuk megjelenő motívumokat. Oroszországban a "kígyófészek" amulettek Bizáncból érkeztek, ezért régóta találgatják, hogy az óorosz kígyóamulettek milyen kapcsolatban állnak az ősi eszmék maradványaival. Az összehasonlításnál nem szabad elfelejtenünk, hogy a pogány szokásokat Oroszországban még a 11–12. században is gyakorolták, ezért a démonizálásnak azok az alapjai, amelyekkel a kígyóképek például az 5–6. századi bizánci amuletteken megjelennek, nem vihetők át mechanikusan az óorosz amulettek kígyóábrázolásos tárgyaira.Végezetül pedig, hogy miért látom úgy, a hazánk területén talált amulett párhuzamba állítható az óorosz „змеевики” amulettekkel. Mindazonáltal meg kell jegyezni még azt, hogy ez a tárgytípus további kutatási lehetőségeket vonzhat magával.



